1. การบริหารความเสี่ยง

บมจ.อสมท ตระหนักถึงความสำคัญของการบริหารความเสี่ยง
ซึ่งถือเป็นกลไกสำคัญและเป็นเครื่องมือในการบริหารงาน ที่จะทำให้องค์กรบรรลุวัตถุประสงค์
และเป้าหมายที่ได้กำหนดไว้ ช่วยลดความสูญเสีย และเพิ่มศักยภาพในการแข่งขัน
อีกทั้งยังเป็นองค์ประกอบที่สำคัญของการกำกับดูแลกิจการที่ดี (Good Governance) ดังนั้น
จึงได้จัดให้มีการบริหารความเสี่ยงอย่างเป็นระบบขึ้น และพัฒนาระบบดังกล่าวอย่างต่อเนื่อง
โดยได้มีการแต่งตั้งคณะกรรมการบริหารความเสี่ยง เพื่อพิจารณาในระดับนโยบาย
จัดตั้งฝ่ายบริหารความเสี่ยง เพื่อทำหน้าที่ดูแลกระบวนการบริหารความเสี่ยงองค์กรโดยรวม
และปฏิบัติหน้าที่ประจำวันแทนคณะกรรมการบริหารความเสี่ยง รวมทั้งได้แต่งตั้ง Risk
Coordinator ซึ่งเป็นตัวแทนของแต่ละหน่วยงานขึ้น เพื่อทำหน้าที่ติดตาม ประเมินผล
และจัดทำรายงานความเสี่ยงในระดับของหน่วยงาน

ขณะเดียวกัน บมจ.อสมท ยังได้มีการกำหนดประเด็นในเรื่องของการบริหารความเสี่ยงไว้ใน Job
Description ของทุกหน่วยงาน เพื่อให้พนักงานทุกคนในองค์กร ตระหนัก
และให้ความสำคัญในเรื่องดังกล่าว
โดยถือเป็นหน้าที่และความรับผิดชอบของทุกหน่วยงานในการจัดการและควบคุมความเสี่ยงให้อยู่ในระดับที่ยอมรับได้
นอกจากนี้ ยังได้มีการจัดทำคู่มือการบริหารความเสี่ยง
และแผนการบริหารความเสี่ยงเพื่อเป็นแนวทางในการดำเนินงาน รวมทั้งมีการติดตาม ประเมินผล
ทบทวนความเสี่ยงให้สอดคล้องกับสถานการณ์แวดล้อมทั้งภายใน
และภายนอกที่เปลี่ยนแปลงไปอย่างสม่ำเสมอ

ทั้งนี้ บมจ.อสมท ได้มีการกำหนดนโยบายการบริหารความเสี่ยงไว้อย่างชัดเจน ดังนี้ “ บมจ.อสมท
จะนำการบริหารความเสี่ยงมาใช้เป็นเครื่องมือในการบริหารจัดการธุรกิจการผลิต
แพร่ภาพและกระจายเสียงให้มีประสิทธิภาพสูงสุดตามมาตรฐานการออกอากาศในระดับสากล
รวมทั้งจะพัฒนาระบบการบริหารความเสี่ยงให้มีประสิทธิภาพ ส่งเสริมและพัฒนาพนักงานให้มีความรู้
ความเข้าใจ และมีส่วนร่วมในกระบวนการบริหารความเสี่ยง
เพื่อให้องค์กรมีความเสี่ยงอยู่ในระดับที่ยอมรับได้ รวมถึงการป้องกันมิให้สูญเสียโอกาสที่พึงได้
ซึ่งจะส่งผลให้การดำเนินงานขององค์กรบรรลุวัตถุประสงค์ อันจะนำไปสู่การกำกับดูแลกิจการที่ดี
และเป็นการสร้างมูลค่าเพิ่มให้แก่องค์กรอย่างยั่งยืน”

สำหรับปี 2551 บมจ. อสมท ได้ดำเนินการตามกระบวนการบริหารความเสี่ยง ด้วยการระดมสมอง
ทั้งในแนวทางจากบนลงล่าง (Top down) โดยคณะกรรมการบริหารความเสี่ยง
และผู้บริหารระดับสูง และจากล่างขึ้นบน หรือจากระดับปฏิบัติ (Bottom up)
เพื่อระบุความเสี่ยงที่อาจเกิดขึ้น ตามสภาวการณ์แวดล้อม ที่คาดว่าจะเกิดขึ้นในปี 2551
ทั้งที่มาจากปัจจัยภายใน และปัจจัยภายนอก และทำการประเมินระดับ ความรุนแรงของความเสี่ยง
พร้อมทั้งจัดทำแผนบริหารความเสี่ยงระดับองค์กร ปี 2551 ที่มีการบูรณาการเชื่อมโยงกับวิสัยทัศน์
พันธกิจ และยุทธศาสตร์ของ บมจ. อสมท
เพื่อตอบสนองต่อรายการความเสี่ยงที่มีระดับความรุนแรงสูง จำนวน 6 ความเสี่ยง
โดยรายละเอียดของแต่ละความเสี่ยง และการบริหารจัดการ ความเสี่ยงดังกล่าว
แบ่งตามประเภทของความเสี่ยง สามารถสรุปได้ ดังนี้

1. ความเสี่ยงด้านการเงิน (Financial Risk) จำนวน 1 ความเสี่ยง ได้แก่

1.  ความเสี่ยงจากผลประกอบการอาจไม่เป็นไปตามเป้าหมาย

จากสถานการณ์ปัจจุบันและแนวโน้มในอนาคตที่ผู้ประกอบการธุรกิจสื่อยังคงต้องเผชิญกับหลากหลายปัจจัยแวดล้อม
ซึ่งอาจส่งผลกระทบรุนแรงต่อการดำเนินงานและผลประกอบการของบริษัท ทั้งที่เป็นปัจจัยภายนอก
และปัจจัยภายใน อาทิ ปัญหาวิกฤตเศรษฐกิจสหรัฐฯ ซึ่งแผ่ขยายผลกระทบเป็นวงกว้างทั่วโลก
ภาวะเศรษฐกิจในประเทศเองที่ต้องเผชิญกับปัจจัยลบทั้งจากปัญหาความไม่แน่นอนทางการเมือง
ที่มีผลต่อความเชื่อมั่นในการบริโภค
ซึ่งส่งผลกระทบให้เกิดการชะลอการใช้จ่ายงบโฆษณาของภาคเอกชน ภาวะการแข่งขันของ
ผู้ประกอบธุรกิจสื่อที่รุนแรง การเปลี่ยนแปลงพฤติกรรมของผู้บริโภค ตลอดจน
การเปลี่ยนแปลงทางด้านกฎหมาย ทั้งการประกาศใช้ พ.ร.บ.
ประกอบกิจการกระจายเสียงและกิจการโทรทัศน์ และในส่วนของร่าง พ.ร.บ.
องค์กรจัดสรรคลื่นความถี่ฯ
ซึ่งล้วนแล้วแต่อาจส่งผลกระทบต่อการบรรลุเป้าหมายด้านรายได้ขององค์กรได้

ดังนั้น เพื่อให้ บมจ.อสมท มีการดำเนินงานและผลประกอบการเป็นไปตามเป้าหมายที่กำหนดไว้
จึงได้มีการกำหนดมาตรการ/แผนงาน/กิจกรรม
เพื่อที่จะลดความเสี่ยงหรือผลกระทบดังกล่าวที่จะเกิดขึ้น ทั้งในส่วนของเนื้อหาสาระ (Content)
ครอบคลุมการจัดหาและผลิตรายการที่มีคุณภาพทั้งในและต่างประเทศ การวิจัย วิเคราะห์รายการ
ผู้ชม ผู้ฟัง และคู่แข่ง และในส่วนของประสิทธิภาพการขาย ด้วยการพัฒนาการตลาด
และกลยุทธ์การขาย การ Synergy สื่อต่างๆที่ บมจ.อสมท มีอยู่เข้าด้วยกัน
การรุกเข้าสู่ตลาดใหม่เพิ่มขึ้น รวมทั้งการปรับองค์กรให้มีความคล่องตัวในการดำเนินธุรกิจมากขึ้น
เสริมบุคลากรมืออาชีพ ตลอดจน การขยายรูปแบบธุรกิจ การพัฒนาธุรกิจใหม่ๆให้เกิดขึ้นได้
และการทำธุรกิจให้ครบวงจรเพื่อเพิ่มมูลค่าสื่อ
ซึ่งจะสามารถช่วยเสริมสร้างประสิทธิภาพทางด้านรายได้ให้เพิ่มสูงขึ้น

ขณะเดียวกัน บมจ.อสมท ยังคงให้ความสำคัญกับการบริหารจัดการค่าใช้จ่ายด้วยเช่นกัน
โดยการที่กระทรวงการคลังได้กำหนดให้มีการนำเอาระบบบริหารจัดการเพื่อสร้างมูลค่าเชิงเศรษฐศาสตร์
(Economic Value Management : EVM) มาใช้เป็นแนวทางบริหารจัดการภายใน
โดยในการกำหนดศูนย์ EVM จะต้องมีการจัดสรรต้นทุนระหว่างหน่วยงานภายในด้วยกัน
ซึ่งช่วยสะท้อนให้เห็นได้ถึงต้นทุนในการดำเนินงานที่แท้จริงของแต่ละหน่วยงานนั้น
นับเป็นอีกเครื่องมือหนึ่งในการช่วยเพิ่มประสิทธิภาพในการบริหารต้นทุน
และเสริมสร้างขีดความสามารถในการแข่งขัน ซึ่งจะเป็นการสร้างมูลค่าขององค์กรให้สูงขึ้น

2. ความเสี่ยงด้านการดำเนินงาน (Operation Risk) ประกอบด้วย 3 ความเสี่ยง ได้แก่

2.1 ความเสี่ยงจากการบริหารทรัพยากรมนุษย์ที่ยังไม่สามารถรองรับการเปลี่ยนแปลงได้ทันกาล

ท่ามกลางภาวะแวดล้อมที่จะเปลี่ยนแปลงไปในอนาคต โดยเฉพาะอย่างยิ่งในด้านเทคโนโลยี
และด้านกฎหมาย หากระบบในการบริหารและพัฒนาทรัพยากรมนุษย์ยังไม่มีประสิทธิภาพเพียงพอ
โดยไม่สามารถที่จะรองรับกับสถานการณ์ที่เปลี่ยนแปลง และภาวะการแข่งขันได้อย่างทันกาลแล้ว นั้น
ย่อมนำความเสี่ยงมาสู่องค์กรได้เช่นกัน ทั้งนี้ บมจ.อสมท
ตระหนักถึงความสำคัญของการบริหารจัดการความเสี่ยงดังกล่าว
โดยมุ่งให้เกิดการเตรียมความพร้อมแก่บุคลากร
เพื่อให้สามารถรองรับสภาวะการณ์ที่เปลี่ยนแปลงไปได้อย่างทันกาล โดยมีการพัฒนา
ทั้งในส่วนของระบบในการบริหารทรัพยากรบุคคล (HR Management)
และระบบในการพัฒนาทรัพยากรบุคคล (HR Development) ให้มีความสมบูรณ์ยิ่งขึ้น

ในปี 2551 บมจ. อสมท ได้เริ่มมีการนำตัวชี้วัด (Key Performance Indicators : KPI)
มาทดลองใช้ในระดับสายงาน
เพื่อเพิ่มประสิทธิภาพในการวัดและประเมินผลการดำเนินงานของหน่วยงานในระดับสำนัก
และมีแนวทางที่จะพัฒนาในเชิงลึก
โดยให้สามารถผูกโยงการประเมินผลการดำเนินงานกับผลตอบแทนที่จะสะท้อนให้เห็นได้อย่างชัดเจนและเป็นรูปธรรมยิ่งขึ้นในลำดับต่อไป
นอกจากนี้ ยังให้ความสำคัญกับการทบทวนโครงสร้างองค์กร การจัดการอัตรากำลัง
การบริหารผลตอบแทนและสิทธิประโยชน์ ในส่วนของสภาพการจ้าง
เพื่อให้สามารถรองรับการดำเนินธุรกิจในเชิงรุก ขณะเดียวกัน
ยังมีการวางแผนเพื่อรองรับการขาดช่วง หรือขาดแคลนผู้บริหารในอนาคต
ตลอดจนให้ความสำคัญกับการสร้างวัฒนธรรมการเรียนรู้ด้วยกระบวนการของระบบการจัดการความรู้
(KM) เพื่อเสริมสร้างศักยภาพตนเองให้แข่งขันได้ในเชิงธุรกิจมากยิ่งขึ้น
และก้าวไปสู่การเป็นองค์กรแห่งการเรียนรู้ (Learning Organization)
เพื่อสร้างมูลค่าเพิ่มให้แก่องค์กรในระยะยาวได้อย่างยั่งยืน

  2.2 ความเสี่ยงจากการอาจถูกฟ้องร้องเรียกค่าเสียหายจากการออกอากาศผ่านสื่อของ
  บมจ.อสมท

บมจ.อสมท ในฐานะเป็นผู้ดำเนินการออกอากาศรายการ
จึงอาจมีความเสี่ยงที่ต้องรับผิดจากการถูกฟ้องร้องเรียกค่าเสียหายอันเกี่ยวเนื่องกับรายการที่บริษัทออกอากาศผ่านเครือข่ายของบริษัท
รวมถึงการทำให้เสียชื่อเสียง การละเลย การละเมิดลิขสิทธิ์ สิทธิบัตรหรือเครื่องหมายการค้า
และการฟ้องร้องอื่น ๆ ที่มีสาเหตุมาจากลักษณะและเนื้อหาของรายการที่ออกอากาศ
ซึ่งความเสี่ยงดังกล่าวอาจส่งผลกระทบ ทั้งในเรื่องของภาพลักษณ์ การยอมรับจากผู้ชม / ผู้ฟัง
ความน่าเชื่อถือจากสาธารณะ ซึ่งจะส่งผลกระทบกับความนิยมของผู้ชม / ผู้ฟัง
ตลอดจนการถูกฟ้องร้องเรียกค่าเสียหายที่เป็นตัวเงิน

อย่างไรก็ดี บมจ.อสมท ได้ดำเนินการจัดการต่อความเสี่ยงดังกล่าว
โดยนอกเหนือจากการทำประกันเพื่อลดผลกระทบที่อาจเกิดขึ้นแล้ว ทางสำนักงานกฎหมาย
ยังได้มีการประสานและดูแลหน่วยงานปฏิบัติการทั้งทางด้านโทรทัศน์ วิทยุ และข่าว
ให้มีการให้ความสำคัญและระมัดระวังให้เกิดความรัดกุมยิ่งขึ้น
ทั้งในลักษณะของการกำหนดมาตรการการควบคุมภายในที่ดี การกำหนดระเบียบ ขั้นตอนปฏิบัติงาน
ตลอดจนการฝึกอบรมให้ความรู้ทางกฎหมายที่เกี่ยวข้องอย่างต่อเนื่อง
ซึ่งเป็นการเสริมสร้างทักษะให้แก่ผู้ปฏิบัติงาน ช่วยลดโอกาสการเกิดความเสี่ยงดังกล่าวได้
นอกจากนี้ ยังได้ขยายขอบเขตการให้ความสำคัญกับการเผยแพร่ผ่านสื่อดิจิตอล อาทิ เว็บไซต์
โทรศัพท์เคลื่อนที่ ที่มีแนวโน้มได้รับความนิยมต่อเนื่องด้วย

2.3 ความเสี่ยงจากการที่องค์กรยังไม่มีระบบเทคโนโลยีสารสนเทศ (IT) ที่สมบูรณ์

พัฒนาการของเทคโนโลยีที่เกิดขึ้น ทำให้เกิดการคิดค้นนวัตกรรมใหม่ๆ
ก่อให้เกิดการเปลี่ยนแปลงอย่างยิ่งต่อพัฒนาการของอุตสาหกรรมสื่อสารมวลชนและโทรคมนาคม อาทิ
การเปลี่ยนผ่านจากเทคโนโลยีอนาล็อก (Analog) มาเป็นเทคโนโลยีดิจิตอล (Digital)
การสื่อสารแบบไร้สาย (Wireless) ทำให้สามารถเชื่อมโยงข้อมูลถึงกันได้อย่างไร้ขีดจำกัด
ซึ่งมีผลต่อผู้ประกอบกิจการด้านสื่อสารมวลชนโดยตรงในการปรับเปลี่ยนกระบวนการทำงานในด้านต่างๆ

ทั้งนี้ บมจ.อสมท เล็งเห็นถึงความจำเป็นในการพัฒนาเทคโนโลยีสารสนเทศในองค์กร
ให้ทันต่อการเปลี่ยนแปลงที่เกิดขึ้น เพื่อลดความเสี่ยง และการสูญเสียโอกาสในการดำเนินธุรกิจ
ซึ่งจะเป็นการเพิ่มขีดความสามารถในการแข่งขันให้แก่องค์กร โดย บมจ.อสมท
มีแนวทางในการปรับปรุงและพัฒนาเทคโนโลยีสารสนเทศ
ทั้งในส่วนของปัจจัยพื้นฐานด้านเทคโนโลยีสารสนเทศ (ICT Infrastructure)
ให้มีความพร้อมในการรองรับระบบ ICT
ที่จะเกิดขึ้นจากการขยายงานและธุรกิจใหม่ๆที่จะเกิดขึ้นในอนาคต
และการพัฒนาระบบสารสนเทศเพื่อสนับสนุนการบริหารจัดการและการแจ้งเตือนให้มีความสมบูรณ์ยิ่งขึ้น
รวมทั้งการเตรียมการให้เกิดความพร้อมในด้านการรักษาความปลอดภัยระบบเทคโนโลยีสารสนเทศ
เพื่อเสริมสร้างประสิทธิภาพการทำงานในภาพรวม

3. ความเสี่ยงด้านกลยุทธ์ (Strategic Risk) จำนวน 1 ความเสี่ยง ได้แก่

3.1 ความเสี่ยงจากการเปลี่ยนแปลงระดับนโยบาย

การเปลี่ยนแปลงคณะกรรมการบริษัท มีผลต่อการกำหนดนโยบาย
และการดำเนินงานทุกด้านของบริษัทฯ อย่างกว้างขวาง ทั้งด้านรายได้ ค่าใช้จ่าย ภาพลักษณ์องค์กร
ความเชื่อมั่นของนักลงทุน และผู้มีส่วนได้เสีย ทั้งนี้ บมจ.อสมท
ได้ดำเนินการรองรับความเสี่ยงดังกล่าวแล้วในระดับหนึ่ง
โดยมีการแต่งตั้งคณะกรรมการสรรหาเพื่อพิจารณาคุณสมบัติ
และความเหมาะสมของผู้ที่จะเข้าดำรงตำแหน่งกรรมการบริษัท ซึ่งต้องไม่ขัดต่อกฎหมาย ระเบียบ
ข้อบังคับที่เกี่ยวข้อง และนำเสนอคณะกรรมการ บมจ.อสมท ที่ประชุม
ผู้ถือหุ้นเพื่อพิจารณาตามขั้นตอน โดยใช้กระบวนการที่โปร่งใส นอกจากนี้
ได้มีการจัดทำหลักเกณฑ์และวิธีการที่ชัดเจนเป็นลายลักษณ์อักษรในการเปิดโอกาสให้ผู้ถือหุ้นสามารถเสนอวาระการประชุม
และเสนอชื่อบุคคลเพื่อพิจารณาสรรหาเป็นกรรมการบริษัท
ซึ่งสอดคล้องกับแนวทางการกำกับดูแลกิจการที่ดี

4. ความเสี่ยงด้านการปฏิบัติตามกฎ ระเบียบ ข้อบังคับ กฎหมาย (Compliance Risk) จำนวน
1 ความเสี่ยง ได้แก่

4.1 ความเสี่ยงจาก พ.ร.บ. ประกอบกิจการกระจายเสียงและกิจการโทรทัศน์และกฎหมาย
ที่เกี่ยวข้อง

เนื่องจากนโยบายรัฐในการปฏิรูปสื่อ และการประกาศใช้ พ.ร.บ.
ประกอบกิจการกระจายเสียงและกิจการโทรทัศน์ ซึ่งมีผลให้คลื่นความถี่ต้องถูกนำมาจัดสรรใหม่
บมจ.อสมท จึงมีความเสี่ยงที่อาจถูกลดจำนวนคลื่นความถี่ในการประกอบกิจการ ขณะเดียวกัน
ต้องขอรับใบอนุญาตประกอบกิจการทางธุรกิจที่ต้องเสียค่าธรรมเนียมใบอนุญาตประกอบกิจการ
และใบอนุญาตใช้คลื่นความถี่ รวมถึงต้องนำส่งเงินรายปีเข้ากองทุนไม่เกินร้อยละ 2
ของรายได้จากการโฆษณาทั้งทางตรงและทางอ้อม และในส่วนของร่าง พ.ร.บ.
องค์กรจัดสรรคลื่นความถี่ฯ
จะมีผลให้เกิดความเสี่ยงที่อาจจะต้องแบ่งรายได้สัมปทานจากการอนุญาตให้เอกชนใช้คลื่นความถี่จำนวนไม่เกินครึ่งหนึ่งของรายได้หลังหักค่าใช้จ่ายให้กับคณะกรรมการกิจการกระจายเสียงกิจการโทรทัศน์และกิจการโทรคมนาคมแห่งชาติ
(กสช.) ซึ่งอาจส่งผลกระทบต่อเป้าหมายรายได้ ขององค์กรได้เช่นกัน

อย่างไรก็ดี บมจ.อสมท ได้เตรียมการรองรับความเสี่ยงดังกล่าว
โดยได้มีการแต่งตั้งคณะกรรมการเตรียมการรองรับ พ.ร.บ. ว่าด้วยการประกอบกิจการฯ
ดังกล่าวขึ้น เพื่อทำหน้าที่ศึกษาและจัดทำแนวทางการปรับตัวเพื่อรองรับในด้านต่าง ๆ
ทั้งด้านโทรทัศน์ วิทยุ เทคโนโลยี และการบริหารจัดการ
รวมทั้งได้มีการพัฒนาและนำเอาแนวทางที่ได้
มาประกอบการจัดทำแผนยุทธศาสตร์ภาพรวมขององค์กร (Strategic Roadmap) นอกจากนี้
บมจ.อสมท ยังได้มีการเตรียมการเพื่อยื่นขออนุญาตฯ ตามข้อกำหนดของ พ.ร.บ.
การประกอบกิจการฯ และร่าง พ.ร.บ. องค์กรจัดสรรคลื่นความถี่ฯ
ทั้งในส่วนของการยื่นขออนุญาตประกอบกิจการต่อเนื่อง (ธุรกิจเดิมที่ทำอยู่แล้ว)
และการยื่นขออนุญาตด้านวิศวกรรม (รองรับธุรกิจใหม่) ไว้แล้วด้วยเช่นกัน